ปิยสวัสดิ์ อัมระนันทน์ - วิกิพีเดีย

# ปิยสวัสดิ์ อัมระนันทน์

### จากวิกิพีเดีย สารานุกรมเสรี

สารานุกรมประเทศไทย
...

นายปิยสวัสดิ์ อัมระนันทน์ (เกิด 11 กรกฎาคม พ.ศ. 2496) นักวิชาการด้านพลังงาน อดีตเลขาธิการสำนักงานคณะกรรมการนโยบายพลังงานแห่งชาติ ได้รับแต่งตั้งเป็นรัฐมนตรีว่าการกระทรวงพลังงาน ในรัฐบาลชั่วคราว หลังรัฐประหารในประเทศไทย พ.ศ. 2549

นายปิยสวัสดิ์ จบการศึกษาระดับปริญญาตรี สาขาวิชาเอกคณิตศาสตร์ (เกียรตินิยมอันดับ 1) จากมหาวิทยาลัยอ๊อกซฟอร์ด ปริญญาโทและปริญญาเอก สาขาวิชาเอกเศรษฐศาสตร์ จาก London School of Economics ประเทศอังกฤษ

นายปิยสวัสดิ์ เริ่มรับราชการเมื่อวันที่ 11 มกราคม 2523 ในตำแหน่งเจ้าหน้าที่วิเคราะห์นโยบายและแผน ระดับ 4 กองวางแผนเศรษฐกิจและสังคม สำนักงานคณะกรรมการพัฒนาการเศรษฐกิจและสังคมแห่งชาติ จนได้รับตำแหน่งผู้อำนวยการกองวิเคราะห์และประมาณการเศรษฐกิจ เมื่อ 27 กุมภาพันธ์ 2535 และได้โอนและเลื่อนระดับตำแหน่งเป็นรองเลขาธิการสำนักงานคณะกรรมการนโยบายพลังงานแห่งชาติ ในปีเดียวกัน นายปิยสวัสดิ์ได้รับพระบรมราชโองการโปรดเกล้าฯ แต่งตั้งให้ดำรงตำแหน่งเลขาธิการสำนักงานคณะกรรมการนโยบายพลังงานแห่งชาติ เมื่อวันที่ 29 มีนาคม พ.ศ. 2537 และอยู่ในตำแหน่งรวม 6 ปี ก่อนจะย้ายไปดำรงตำแหน่งผู้ตรวจราชการสำนักนายกรัฐมนตรี เมื่อ 27 พฤษภาคม พ.ศ. 2543 และตำแหน่งอธิบดีกรมประชาสัมพันธ์ เมื่อวันที่ 1 ตุลาคม พ.ศ. 2543

นายปิยสวัสดิ์ มีแนวคิดเห็นด้วยกับการเปิดเสรีด้านพลังงาน และการแปรรูปรัฐวิสาหกิจ เคบขัดแย้งกับนายแพทย์พรหมมินทร์ เลิศสุริยเดช รัฐมนตรีกำกับดูแลด้านพลังงานในรัฐบาลทักษิณ ชินวัตร เรื่องโครงสร้างค่าไฟฟ้า และนโยบายการแปรรูปปตท. และกฟผ. จึงลาออกจากราชการเมื่อ พ.ศ. 2545 เพื่อไปดำรงตำแหน่งในบริษัทหลักทรัพย์กสิกรไทย

ดึงข้อมูลจาก "http://th.wikipedia.org../../../%E0%B8%9B/%E0%B8%B4/%E0%B8%A2/%E0%B8%9B%E0%B8%B4%E0%B8%A2%E0%B8%AA%E0%B8%A7%E0%B8%B1%E0%B8%AA%E0%B8%94%E0%B8%B4%E0%B9%8C_%E0%B8%AD%E0%B8%B1%E0%B8%A1%E0%B8%A3%E0%B8%B0%E0%B8%99%E0%B8%B1%E0%B8%99%E0%B8%97%E0%B8%99%E0%B9%8C.html".

หมวดหมู่: รัฐมนตรีว่าการกระทรวงพลังงาน | บุคคลที่เกิดในปี พ.ศ. 2496

##### Views

- บทความ
- อภิปราย
- รุ่นปัจจุบัน

##### ค้นหา

##### ภาษาอื่น

- English
- Español